CELEX: 32017D0035
Language: et
Date: 2017-11-03 00:00:00
Title: Euroopa Keskpanga otsus (EL) 2017/2097, 3. november 2017, sanktsioonide arvutamise metoodika kohta seoses süsteemselt oluliste maksesüsteemide järelevaatamisnõuete rikkumisega (EKP/2017/35)

16.11.2017   
            
            
               ET
            
            
               Euroopa Liidu Teataja
            
            
               L 299/31
            
         EUROOPA KESKPANGA OTSUS (EL) 2017/2097,
   3. november 2017,
   sanktsioonide arvutamise metoodika kohta seoses süsteemselt oluliste maksesüsteemide järelevaatamisnõuete rikkumisega (EKP/2017/35)
   EUROOPA KESKPANGA NÕUKOGU,
   võttes arvesse Euroopa Liidu toimimise lepingut, eelkõige selle artikli 127 lõike 2 neljandat taanet,
   võttes arvesse Euroopa Keskpankade Süsteemi ja Euroopa Keskpanga põhikirja, eelkõige selle artikli 3.1 neljandat taanet ja artiklit 34,
   võttes arvesse nõukogu määrust (EÜ) nr 2532/98, 23. november 1998, Euroopa Keskpanga volituste kohta rakendada sanktsioone, (1) eelkõige selle artiklit 2,
   võttes arvesse määrust (EÜ) nr 2157/1999, 23. september 1999, Euroopa Keskpanga volituste kohta sanktsioonide rakendamiseks (EKP/1999/4) (2),
   võttes arvesse Euroopa Keskpanga määrust (EL) nr 795/2014, 3. juuli 2014, süsteemselt oluliste maksesüsteemide järelevaatamise kohta (EKP/2014/28), (3) eelkõige selle artiklit 23,
   ning arvestades järgmist:
   
               (1)
            
            
               Eurosüsteem edendab maksesüsteemide tõrgeteta tööd muu hulgas järelevaatamise abil. Süsteemselt oluliste maksesüsteemide järelevaatamine toimub muu hulgas vastavalt määrusele (EL) nr 795/2014 (EKP/2014/28).
            
         
               (2)
            
            
               Määruse (EL) nr 795/2014 (EKP/2014/28) artikkel 23 volitab Euroopa Keskpanka (EKP) kohaldama selle määruse rikkumise korral sanktsioone. See artikkel sätestab ka nõude, et EKP peab vastu võtma otsuse sanktsioonide summa arvutamise metoodika kohta, et suurendada EKP poolt sanktsioonide kohaldamise põhimõtete ja protseduuride läbipaistvust.
            
         
               (3)
            
            
               Käesolev otsus selgitab EKP poolt proportsionaalsuse põhimõtte kohaldamist kohase sanktsiooni kindlaksmääramisel,
            
         ON VASTU VÕTNUD KÄESOLEVA OTSUSE:
   Artikkel 1
   Mõisted
   Käesolevas otsuses kasutatakse järgmisi mõisteid:
   1.   „süsteemselt olulise maksesüsteemi käitaja“– mõistet kasutatakse määruse (EL) nr 795/2014 (EKP/2014/28) artikli 2 punktis 4 määratletud tähenduses;
   2.   „majandusaasta“– ajaperiood, mille suhtes tuleb koostada süsteemselt olulise maksesüsteemi käitaja auditeeritud või seadusjärgsed finantsaruanded;
   3.   „trahv“– ühekordne rahasumma, mida süsteemselt olulise maksesüsteemi käitaja peab sanktsioonina maksma;
   4.   „rikkumine“– määrusest (EL) nr 795/2014 (EKP/2014/28) tuleneva süsteemselt olulise maksesüsteemi käitaja kohustuse täitmata jätmine;
   5.   „perioodilised karistusmaksed“– rahasummad, mida süsteemselt olulise maksesüsteemi käitaja peab jätkuva rikkumise korral maksma karistusena või selleks, et sundida asjaomast süsteemselt olulise maksesüsteemi käitajat täitma oma määrusest (EL) nr 795/2014 (EKP/2014/28) tulenevaid kohustusi. Need summad arvutatakse jätkuva rikkumise iga lõppenud päeva kohta alates sellest, kui süsteemselt olulise maksesüsteemi käitajale on määruse (EÜ) nr 2532/98 artikli 3 lõike 1 teises lõigus sätestatud korras edastatud otsus, milles nõutakse rikkumise lõppemist;
   6.   „sanktsioon“– rikkumise eest määratav trahv või perioodiline karistusmakse;
   7.   „käive“– süsteemselt olulise maksesüsteemi käitaja tulu rikkumisele eelneval aastal;
   8.   „töödeldud maksete väärtus“– asjaomase süsteemselt olulise maksesüsteemi poolt töödeldud eurodes vääringustatud maksete päeva keskmine koguväärtus rikkumise majandusaastale eelnenud majandusaastal.
   Artikkel 2
   Üldpõhimõtted
   1.   Käesolevas otsuses sätestatakse EKP poolt järgitav metoodika sanktsioonide summa arvutamiseks, mida EKP kohaldab süsteemselt olulise maksesüsteemi käitaja suhtes määruse (EL) nr 795/2014 (EKP/2014/28) rikkumise korral.
   2.   EKP võib määruse (EL) nr 795/2014 (EKP/2014/28) rikkumise korral kohaldada sanktsioonina trahvi või perioodilist karistusmakset.
   3.   EKP määrab kohaldatava sanktsiooni summa kindlaks kaheetapilises menetluses, mis algab sanktsiooni lähtesumma arvutamisega, mida võib seejärel suurendada või vähendada, võttes igal konkreetsel juhul arvesse asjakohaseid raskendavaid või kergendavaid asjaolusid.
   Artikkel 3
   Sanktsiooni lähtesumma arvutamine
   1.   EKP arvutab süsteemselt olulise maksesüsteemi käitaja suhtes kohaldatava sanktsiooni lähtesumma asjaomase süsteemselt olulise maksesüsteemi käitaja käibe ja töödeldud maksete väärtuse alusel.
   2.   Sanktsiooni lähtesumma moodustab 50 % järgmiste näitajate summast:
   
               a)
            
            
               1 % käibest; ja
            
         
               b)
            
            
               0,0001 % töödeldud maksete väärtusest.
            
         3.   Perioodiliste karistusmaksete puhul jagatakse lähtesumma jätkuva rikkumise iga päeva kohta makstava summa saamiseks 180ga.
   Artikkel 4
   Raskendavad ja kergendavad asjaolud
   Sanktsiooni summa arvutamisel võtab EKP asjakohasel juhul arvesse konkreetse juhtumi asjaolusid vastavalt määruse (EÜ) nr 2532/98 artikli 2 lõikele 3.
   Artikkel 5
   Piirid
   1.   Kui artikli 3 lõike 2 alusel arvutatud trahvi summa ületab pärast artikli 4 alusel lähtesumma suurendamist või vähendamist 500 000 eurot, on EKP poolt määratava trahvi piirsumma 500 000 eurot.
   2.   Kui artikli 3 lõigete 2 ja 3 alusel arvutatud perioodilise karistusmakse summa ületab pärast artikli 4 alusel lähtesumma suurendamist või vähendamist 10 000 eurot rikkumise päeva kohta, on EKP poolt määratava perioodilise karistusmakse summa 10 000 eurot rikkumise päeva kohta. Perioodilisi karistusmakseid võib määrata maksimaalselt kuuekuulise perioodi suhtes, mis järgneb süsteemselt olulise maksesüsteemi käitajale sanktsiooni kohaldamise otsusest teatamisele.
   Artikkel 6
   Lõppsätted
   Käesolev otsus jõustub kahekümnendal päeval pärast selle avaldamist Euroopa Liidu Teatajas.
   
      Frankfurt Maini ääres, 3. november 2017
      
         
            EKP president
         
         Mario DRAGHI
      
   
   
      (1)  EÜT L 318, 27.11.1998, lk 4.
   
      (2)  EÜT L 264, 12.10.1999, lk 21.
   
      (3)  ELT L 217, 23.7.2014, lk 16.